**Информационен бюлетин на Съвета по международни счетоводни стандарти (IASB) – февруари 2022 г.**

Настоящият бюлетин на Съвета по международни счетоводни стандарти (IASB) представя предварителните решения на Съвета. Проектите, засегнати от тези решения могат да бъдат намерени в [работната програма](https://www.ifrs.org/content/ifrs/home/projects/work-plan.html). Окончателните решения на Съвета по международни счетоводни стандарти относно МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS Foundation).

IASB проведе заседание на [21–24 февруари 2022](https://www.ifrs.org/content/ifrs/home/news-and-events/calendar/2022/february/international-accounting-standards-board.html) г.

**Съдържание**

**Изследователска работа и изготвяне и въвеждане на стандарти**

* [Динамично управление на риска (Документ по програмата 4)](https://www.ifrs.org/news-and-events/updates/iasb/2022/iasb-update-february-2022/#1)
* [Финансови инструменти с характеристики на собствен капитал (Документ по програмата 5)](https://www.ifrs.org/news-and-events/updates/iasb/2022/iasb-update-february-2022/#2)
* [Преглед след въвеждане на МСФО 10, МСФО 11 и МСФО 12 (Документ по програмата 7)](https://www.ifrs.org/news-and-events/updates/iasb/2022/iasb-update-february-2022/#3)
* [Дейности с регулирани цени (Документ по програмата 9)](https://www.ifrs.org/news-and-events/updates/iasb/2022/iasb-update-february-2022/#4)
* [Инициатива за оповестяване—целеви преглед на ниво стандарти на оповестяванията (Документ по програмата 11)](https://www.ifrs.org/news-and-events/updates/iasb/2022/iasb-update-february-2022/#5)
* [Основни финансови отчети (Документ по програмата 21)](https://www.ifrs.org/news-and-events/updates/iasb/2022/iasb-update-february-2022/#6)
* [Втори всеобхватен преглед на стандарта МСФО за МСП (Документ по програмата 30)](https://www.ifrs.org/news-and-events/updates/iasb/2022/iasb-update-february-2022/#7)

**Поддържане и последователно прилагане**

* [Поддържане и последователно прилагане (Документ по програмата 12)](https://www.ifrs.org/news-and-events/updates/iasb/2022/iasb-update-february-2022/#8)
* [Наличие на възстановяване на суми (Изменения в КРМСФО 14): преглед на проекта (Документ по програмата 12A)](https://www.ifrs.org/news-and-events/updates/iasb/2022/iasb-update-february-2022/#9)
* [Провизии—целеви подобрения: преглед на проекта (Документ по програмата 12Б)](https://www.ifrs.org/news-and-events/updates/iasb/2022/iasb-update-february-2022/#10)
* [Лизингов пасив при продажба и обратен лизинг (изменения в МСФО 16): преход, дата на влизане в сила и надлежна процедура (Документ по програмата 12В)](https://www.ifrs.org/news-and-events/updates/iasb/2022/iasb-update-february-2022/#11)

**Стратегия и общо управление**

* [Трето допитване във връзка с програмата (Документ по програмата 24)](https://www.ifrs.org/news-and-events/updates/iasb/2022/iasb-update-february-2022/#12)

**Изследователска работа и изготвяне и въвеждане на стандарти**

**Динамично управление на риска (Документ по програмата 4)**

На 21 февруари 2022 г. IASB проведе заседание, за да обсъди обратната информация и първоначален анализ на техническите страни на модела за динамично управление на риска („модел на динамично управление на риска“)—кои суми да бъдат признавани и къде да бъдат признавани те във финансовия отчет. Съставителите идентифицираха техническите страни на модела на динамично управление на риска като основното оставащо предизвикателство.

От IASB не бе поискано да взема каквито и да е решения.

***Следващ етап***

IASB ще продължи с обсъжданията си относно техническите страни на модела на динамично управление на риска, които биха осигурили по-полезна информация.

**Финансови инструменти с характеристики на собствен капитал (Документ по програмата 5)**

На 22 февруари 2022 г. IASB проведе заседание, за да продължи обсъжданията си по прилагането на МСС 32 *Финансови инструменти: представяне* по отношение класифицирането на финансовите инструменти като финансови пасиви или собствен капитал.

***Актуална информация във връзка с проекта* (Документ по програмата 5A)**

IASB бе запознат с актуална информация във връзка със статута на проекта. От IASB не бе поискано да взема каквито и да е решения.

***Право на преценка на акционерите* (Документ по програмата 5Б)**

IASB обсъди класифицирането на финансов инструмент с договорно задължение да се предоставят парични средства (или инструментът да бъде уреден по такъв начин, че да бъде финансов пасив) по преценка на акционерите на емитента.

IASB реши в порядък на работна хипотеза да проучи базиран на фактори подход, който да помогне на предприятието да приложи своята преценка при класифицирането на тези видове финансови инструменти като финансови пасиви или като собствен капитал. Такъв подход би предоставил примери за потенциалните фактори, които предприятието да вземе под внимание, когато оценява дали дадено решение на акционерите се третира като решение на предприятието. Тази оценка е необходима, за да се определи дали предприятието има безусловното право да избегне предоставянето на парични средства (или уреждането на финансовия инструмент по такъв начин, че той би бил финансов пасив).

Седем от дванадесетте членове на IASB изразиха съгласие с това решение.

***Следващ етап***

На бъдещи свое заседания IASB ще обсъди други теми, изложени в плана на проекта.

**Преглед след въвеждане на МСФО 10, МСФО 11 и МСФО 12 (Документ по програмата 7)**

На 23 февруари 2022 г. IASB проведе заседание, за да приложи подхода, договорен на заседанието на Съвета през януари 2022 г., да вземе решение относно:

* приоритета на темите, обсъдени на заседанието на Съвета през октомври 2021 г., произтичащи от прегледа след въвеждане на МСФО 10 *Консолидирани финансови отчети*, МСФО 11 *Съвместни споразумения* и МСФО 12 *Оповестяване на участия в други предприятия*;
* дали и ако да - кога - да бъдат предприети допълнителни действия във връзка с допълнителните теми, произтичащи от прегледа след въвеждане на МСФО 10, МСФО 11 и МСФО 12; и
* теми, по които да не бъдат предприемани допълнителни действия.

На IASB бе поставен също така въпросът дали Съветът е извършил достатъчно работа за завършване на прегледа след въвеждане.

На базата на своя анализ и разискванията по предоставените като обратна информация становища, IASB реши, че темите, идентифицирани в прегледа след въвеждане, не са с достатъчно висок приоритет да бъдат добавени към работната програма на Съвета с активни проекти или поредицата очакващи разглеждане изследователски проекти за 2022 до 2026 г.  IASB коментира, че ако заинтересованите страни се нуждаят от по-непосредствена подкрепа по въпроси, свързани с прилагането, тези въпроси могат да бъдат поставени пред Комитета по разясненията на МСФО.

По-конкретно, IASB реши, че следните теми не притежават характеристиките за средно висок приоритет:

1. инвестиционни предприятия—дъщерни предприятия, които са инвестиционни предприятия;
2. споразумения за сътрудничество извън обхвата на МСФО 11; и
3. сделки, които включват компании със специално предназначение в областта на недвижимите имоти.  
   Девет от дванадесетте членове на IASB изразиха съгласие с решенията в точки (a) и (б). Всичките дванадесет членове на IASB изразиха съгласие с решението в точка (в).

IASB реши, че тези три теми са с нисък приоритет и ще бъдат адресирани само ако бъдат идентифицирани като приоритет при следващо допитване във връзка с програмата.

IASB реши, че темата „сделки, които променят взаимоотношението между инвеститор и предприятие, в което е инвестирано“ е също с нисък приоритет.  
Десет от дванадесетте членове на IASB изразиха съгласие с това решение.

IASB реши да предприеме допълнителни действия относно оповестяването на участия в други предприятия като по тема с нисък приоритет.  
Всичките дванадесет членове на IASB изразиха съгласие с това решение.

IASB реши да не предприема допълнителни действия по други теми, произтичащи от прегледа след въвеждане.  
Всичките дванадесет членове на IASB изразиха съгласие с това решение.

IASB реши, че за приключването на прегледа след въвеждане е извършена достатъчно работа и че екипът трябва да изготви изявлението с доклада и получените като обратна информация становища във връзка с прегледа след въвеждане на МСФО 10, МСФО 11 и МСФО 12.  
Всичките дванадесет членове на IASB изразиха съгласие с това решение.

***Следващ етап***

IASB ще публикува изявлението с доклада и получените като обратна информация становища във връзка с прегледа след въвеждане на МСФО 10, МСФО 11 и МСФО 12.

**Дейности с регулирани цени (Документ по програмата 9)**

На 22 февруари 2022 г. IASB проведе заседание, за да обсъди плановете за повторни разисквания на специфични теми, свързани с обхвата на предложенията в Проекта за обсъждане *Регулаторни активи и регулаторни пасиви* (Документ по програмата 9A). От IASB не бе поискано да взема каквито и да е решения.

След обсъждане на плана за повторни разисквания на теми, отнасящи се до обхвата на предложенията, IASB пристъпи към повторното разискване на конкретни теми, отнасящи се до:

* определяне дали дадено регулаторно споразумение попада в обхвата на предложенията (Документ по програмата 9Б); и
* дефинирането на регулаторен орган (Документ по програмата 9В).

***Обхват—*** ***определяне дали дадено регулаторно споразумение попада в обхвата на предложенията* (Документ по програмата 9Б)**

IASB реши в порядък на работна хипотеза:

1. да препотвърди предложенията в Проекта за обсъждане относно:
   1. изискването предприятието да прилага стандарта по отношение на всички свои регулаторни активи и регулаторни пасиви.
   2. изискването стандартът да се прилага по отношение на всички регулаторни споразумения, а не само спрямо тези, които имат конкретна правна форма.
   3. условията, необходими за да съществува регулаторен актив или регулаторен пасив.

Единадесет от дванадесетте членове на IASB изразиха съгласие с тези решения.

1. да не посочва изрично в стандарта кои регулаторни схеми биха били в рамките или извън обхвата на стандарта. Всичките дванадесет членове на IASB изразиха съгласие с това решение.
2. да поясни в стандарта, че:
   1. регулаторното споразумение може да включва юридически упражняеми права и юридически упражняеми задължения регулираната цена да бъде коригирана след текущия регулаторен период.
   2. регулаторни споразумения, които създават или регулаторни активи, или регулаторни пасиви, но не и двете, попадат в обхвата на стандарта.
   3. регулаторно споразумение, което предизвиква различия във времето, когато бъде постигнат конкретно посочен регулаторен праг, създава регулаторни активи или регулаторни пасиви.
   4. не е необходимо регулаторното споразумение да определя регулираната цена, като използва специфични за предприятието разходи, за да може регулаторното споразумение да създава регулаторни активи или регулаторни пасиви.

Всичките дванадесет членове на IASB изразиха съгласие с тези решения.

***Обхват—*** ***дефиниране на регулаторен орган* (Документ по програмата 9В)**

IASB реши в порядък на работна хипотеза, че стандартът ще:

1. включва наличието на регулаторен орган като част от условията, необходими за съществуването на регулаторен актив или регулаторен пасив. Единадесет от дванадесетте членове на IASB изразиха съгласие с това решение.
2. дефинира регулаторния орган като „орган, който е оправомощен от закон или нормативна разпоредба да определя регулирана цена или диапазон от регулирани цени“. Всичките дванадесет членове на IASB изразиха съгласие с това решение.
3. включва насоки, които да поясняват, че:
   1. саморегулацията е извън обхвата на стандарта.
   2. ситуацията, при която предприятието или свързана с него страна определя цените, но прави това в съответствие с рамка, която е обект на надзор от страна на орган, оправомощен от закон или нормативна разпоредба, не представлява саморегулация за целите на стандарта.

Всичките дванадесет членове на IASB изразиха съгласие с това решение.

***Следващ етап***

На бъдещи свои заседания IASB ще продължи да разисква повторно предложенията по проекта.

**Инициатива за оповестяване—целеви преглед на ниво стандарти на оповестяванията (Документ по програмата 11)**

На 21 февруари 2022 г. IASB проведе заседание, за да обсъди обратната информация от участниците в работата на терен със съставителите и потребителите на финансови отчети във връзка с Проекта за обсъждане *Изисквания за оповестяване в МСФО стандартите—пилотен подход*.

IASB публикува Проекта за обсъждане през март 2021 г. В проекта за обсъждане се предлагат:

1. насоки, които да бъдат използвани от IASB при разработването и изготвянето на проект на изискванията за оповестяване в счетоводните МСФО стандарти; и
2. нови изисквания за оповестяване в МСФО 13 *Оценяване по справедлива стойност* и МСС 19*Доходи на наети лица*, разработени чрез прилагане на предложените насоки.

Периодът за предоставяне на коментари по Проекта за обсъждане завърши през януари 2022 г. По време на периода за предоставяне на коментари 50 компании взеха участие в работата на терен, като приложиха предлаганите изисквания по отношение на МСФО 13, МСС 19 или и на двата стандарта.

От IASB не бе поискано да взема каквито и да е решения на това заседание.

***Следващ етап***

На бъдещи свои заседания IASB ще обсъди обратната информация от писмата с коментари и плановете си за повторни разисквания на предложенията по проекта.

**Основни финансови отчети (Документ по програмата 21)**

На 22 февруари 2022 г. IASB проведе заседание, за да разисква повторно някои от предложенията в Проекта за обсъждане *Общо представяне и оповестявания,* отнасящи се до принципите за представяне и до изискваните позиции на отделен ред в основните финансови отчети.

***Принципи за представяне и изисквани позиции на отделен ред в основните финансови отчети* (Документ по програмата 21A)**

IASB реши в порядък на работна хипотеза:

1. Да преразгледа общите принципи за представяне на позиции на отделен ред в основните финансови отчети, изложени в параграф 42 на Проекта за обсъждане, като се отстрани терминът „уместни“ и вместо него се включи препратка към разбираем общ преглед на приходите и разходите или активите, пасивите и собствения капитал на предприятието. Осем от дванадесетте членове на IASB изразиха съгласие с това решение.
2. Да изисква всички изисквания за представяне да се прилагат само когато полученото в резултат представяне не се отклонява от положението основните финансови отчети да предоставят разбираем общ преглед. Десет от дванадесетте членове на IASB изразиха съгласие с това решение.
3. Да добави насоки за прилагане, които да посочват, че в оперативната категория е малко вероятно представянето на позициите, изложени в параграф 65 на Проекта за обсъждане да намали степента на полезност на отчета при предоставянето на разбираем общ преглед на приходите и разходите на предприятието. Девет от дванадесетте членове на IASB изразиха съгласие с това решение.
4. Да отстрани термина „минимум“ от параграф 42 от Проекта за обсъждане. Десет от дванадесетте членове на IASB изразиха съгласие с това решение.
5. Да не преразглежда изискванията за определени позиции на отделен ред, пренесени от МСС 1 *Представяне на финансови отчети*. Единадесет от дванадесетте членове на IASB изразиха съгласие с това решение.
6. Да не добавя специфично изискване за представяне на обезценките на нефинансови активи. Всичките дванадесет членове на IASB изразиха съгласие с това решение.
7. Да запази предложеното изискване за представяне на репутацията отделно от нематериалните активи. Десет от дванадесетте членове на IASB изразиха съгласие с това решение.
8. Да запази предложеното изискване за представяне на изискваните позиции на отделен ред във всяка засегната категория в отчета за печалбата или загубата. Всичките дванадесет членове на IASB изразиха съгласие с това решение.
9. Да не посочва изисквани позиции на отделен ред, които да бъдат представяни в категорията, отнасяща се до финансирането в отчета за печалбата или загубата. Девет от дванадесетте членове на IASB изразиха съгласие с това решение.

IASB направи редакционни предложения относно това как да се подобри разбираемостта на изискванията, описани в точки (a) и (б).

***Следващ етап***

На бъдещи свои заседания IASB ще продължи да разисква повторно предложенията по проекта.

**Втори всеобхватен преглед на стандарта МСФО за МСП (Документ по програмата 30)**

На 24 февруари 2022 г. IASB проведе заседание, за да обсъди дали и ако да – как – да предложи изменения в стандарта*МСФО за МСП*.

***Към Проект за обсъждане—МСФО 9*Финансови инструменти*(Обезценка на финансови активи)* (Документ по програмата 30A)**

IASB реши в порядък на работна хипотеза:

1. Да запази без изменения модела на понесената загуба в Раздел 11 *Основни финансови инструменти* от стандарта *МСФО за МСП* по отношение на търговски вземания и активи по договори, попадащи в обхвата на Раздел  23 *Приходи*от стандарта*МСФО за МСП*;
2. Да предложи изменения в Раздел 11, които да изискват МСП да използва модела на очакваната кредитна загуба по отношение на всички останали финансови активи, оценявани по амортизирана цена на придобиване; и
3. Да запази без изменения изискванията в Раздел 11 по отношение на обезценката на капиталови инструменти, оценявани по цена на придобиване.

Седем от дванадесетте членове на IASB изразиха съгласие с това решение.

***Към Проект за обсъждане —Опростявания в МСФО 15*Приходи от договори с клиенти (Документ по програмата 30Б)**

IASB реши в порядък на работна хипотеза да предложи изменения в стандарта*МСФО за МСП,* за да хармонизира Раздел 23 от стандарта *МСФО за МСП* с МСФО 15 *Приходи от договори с клиенти*, с опростявания по отношение на:

1. модификации в договора—от МСП ще се изисква да отчита счетоводно модификация на договора или за бъдещи периоди, следвайки единен подход, или на база кумулативно наваксване. Всичките дванадесет членове на IASB изразиха съгласие с това решение.
2. поредица от отделни стоки или услуги—на МСП ще се разрешава да отчита счетоводно обещанието да се прехвърли поредица от отделни стоки или услуги, които са по същество еднакви или имат същия модел на прехвърляне на клиента като отделни задължения за изпълнение, ако сумата на възнаграждението варира по начин, който съответства на стойността на отделната стока или услуга, прехвърлена на клиента. Всичките дванадесет членове на IASB изразиха съгласие с това решение.
3. терминологията във връзка със задължението за изпълнение—стандартът *МСФО за МСП* ще изисква МСП да идентифицира всяко „обещание да се прехвърли отделна стока или услуга или набор от стоки или услуги“. Девет от дванадесетте членове на IASB изразиха съгласие с това решение.
4. ограничаване на приблизителните оценки на променливо възнаграждение— от МСП ще се изисква да признава променливо възнаграждение само до степента, в която е много вероятно че променливата сума ще бъде възстановена. Всичките дванадесет членове на IASB изразиха съгласие с това решение.
5. съществени компоненти на финансиране— от МСП ще се изисква да признава ефекта от финансиране, заложено в отсроченото плащане, като прилага изискванията в Раздел 11 от стандарта *МСФО за МСП*. МСП може да не прилага тези изисквания, ако МСП очаква при влизане в сила на договора периодът между прехвърлянето от предприятието на обещаната стока или услуга на клиента и плащането от клиента за тази стока или услуга да бъде една година или по-кратък. Седем от дванадесетте членове на IASB изразиха съгласие с това решение.
6. разпределяне на отстъпките и променливо възнаграждение— от МСП ще се изисква да разпредели отстъпките и променливото възнаграждение към задълженията за изпълнение в договора въз основа на относителната единична продажна цена, освен ако алтернативен метод не отразява по-достоверно сумата на възнаграждението, на което предприятието очаква да има право в замяна на удовлетворяване на всяко отделно задължение за изпълнение. Всичките дванадесет членове на IASB изразиха съгласие с това решение.
7. избор на метод за оценяване на напредъка към пълно удовлетворяване на задължението за изпълнение—стандартът *МСФО за МСП* ще включва списък на методи, често използвани от предприятията за оценяване на напредъка и ще описва обстоятелствата, при които тези методи биха могли да са целесъобразни. Всичките дванадесет членове на IASB изразиха съгласие с това решение.
8. допълнителни разходи за постигане на договор— от МСП ще се изисква да признава като актив допълнителните разходи за постигане на договор с клиент, ако МСП очаква да си възстанови тези разходи, само когато тези разходи могат да бъдат идентифицирани и оценени като възстановими без извършване на излишни разходи или усилия; в противен случай МСП ще признава тези разходи като разход. Всичките дванадесет членове на IASB изразиха съгласие с това решение.

IASB реши в порядък на работна хипотеза да предложи изменения в стандарта *МСФО за МСП,* за да включи факторите в параграфи 29(a)–(в) от МСФО 15, с цел да помогне на МСП да определи дали обещаната стока или услуга е отделно разграничима. IASB реши също така в порядък на работна хипотеза да поиска допълнителни виждания във връзка с това предложение в поканата за предоставяне на коментари. Шест от дванадесетте членове на IASB изразиха съгласие с тези решения. Председателят използва правото си на допълнителен глас, с което гласуването стана седем на шест в подкрепа на решенията.

***Към Проект за обсъждане —криптовалути* (Документ по програмата 30В)**

IASB реши в порядък на работна хипотеза да запази без изменение стандарта *МСФО за МСП* по отношение на криптовалутите като част от всеобхватния преглед и да се върне на тази тема при следващия всеобхватен преглед на стандарта*МСФО за МСП*.

Всичките дванадесет членове на IASB изразиха съгласие с това решение.

***Към Проект за обсъждане —други теми (признаване и оценяване на разходи за развойна дейност)* (Документ по програмата 30Г)**

IASB реши в порядък на работна хипотеза да потърси виждания, в Проекта за обсъждане, предлагащ изменения в стандарта *МСФО за МСП*, относно въвеждането на възможност за счетоводна политика, разрешаваща на МСП да признава нематериални активи, произтичащи от разходи за развойна дейност, отговарящи на критериите в параграфи 57(a)–(е) от МСС 38 *Нематериални активи*.

Десет от дванадесетте членове на IASB изразиха съгласие с това решение.

***Към Проект за обсъждане —МСФО 3*Бизнес комбинации *(Дефиниция на бизнес и обратно придобити права)*(Документ по програмата 30Д)**

IASB реши в порядък на работна хипотеза:

1. да предложи хармонизиране на дефиницията на бизнес в стандарта *МСФО за МСП* с изменената дефиниция на бизнес, публикувана през 2018 г., без да въвежда каквото и да е оборимо предположение; и
2. да запази без изменения Раздел 19 *Бизнес комбинации и репутация* от стандарта*МСФО за МСП,* без да отразява изискванията в МСФО 3 *Бизнес комбинации,*които предоставят допълнителни насоки относно обратно придобитите права.

Всичките дванадесет членове на IASB изразиха съгласие с тези решения.

***Към Проект за обсъждане —други въпроси (дължащи се на хармонизирането с МСФО 3, МСФО 10 и МСФО 11)* (Документ по програмата 30Е)**

IASB реши в порядък на работна хипотеза:

1. да предложи изменения в Раздел 9 *Консолидирани и индивидуални финансови отчети* от стандарта *МСФО за МСП,* за да го приведе в съответствие с изискванията:
   1. за освобождаване на стъпки, което води до загуба на контрол, съгласно изложеното в параграф 25(б) от МСФО 10 *Консолидирани финансови отчети*—МСП ще оценява запазено участие по справедлива стойност към момента на загуба на контрола; и
   2. за промени в дяловото участие на предприятието майка в собствеността на дъщерно предприятие без загуба на контрол, съгласно изложеното в параграф 23 от МСФО 10—такива промени представляват сделки със собствен капитал.
2. да предложи изменения в Раздел 15 *Инвестиции в съвместни предприятия* на стандарта *МСФО за МСП,* за да го приведе в съответствие с изискванията на параграф 23 от МСФО 11 *Съвместни споразумения*, така че страна, която няма общ контрол върху съвместно контролирана дейност или съвместно контролира актив да отчита счетоводно участието си съгласно класификацията на тази съвместно контролирана дейност или съвместно контролиран актив. IASB реши също така в порядък на работна хипотеза да потърси допълнителни виждания относно това предложение в поканата за предоставяне на коментари.

Всичките дванадесет членове на IASB изразиха съгласие с тези решения.

***Следващ етап***

На бъдещо свое заседание IASB ще продължи да разработва предложенията по проекта.

**Поддържане и последователно прилагане**

**Поддържане и последователно прилагане (Документ по програмата 12)**

На 23 февруари 2022 г. IASB проведе заседание, за да обсъди три проекта:

* Наличие на възможност за възстановяване на суми (Документ по програмата 12A);
* Провизии—целеви подобрения (Документ по програмата 12Б); и
* Лизингов пасив при продажба и обратен лизинг (Документ по програмата 12В).

**Наличие на възможност за възстановяване на суми (изменение на КРМСФО 14): преглед на проекта (Документ по програмата 12A)**

IASB проведе изследователска работа, която да помогне на Съвета да вземе решение дали да разработи подход, базиран в по-голяма степен на принципи, отколкото настоящия подход в КРМСФО 14 *МСС 19—**Таван на актив по план с дефинирани доходи, изискване за минимално фондово финансиране и взаимодействие между тях,* по отношение на това предприятието да оценява и измерва правото си на възстановяване на суми от излишък.

IASB направи преглед на перспективите за напредък по проекта и достигна до заключение, че тези перспективи са ограничени. Ето защо IASB реши да оттегли проекта от работната си програма.

Единадесет от дванадесетте членове на IASB изразиха съгласие с тези решения.

**Провизии—целеви подобрения: преглед на проекта (Документ по програмата 12Б)**

Работната програма на IASB включва проект за извършване на целеви подобрения в МСС 37 *Провизии, условни пасиви и условни активи*.

IASB направи преглед на перспективите за напредък по проекта и достигна до заключение, че ефективен напредък е възможен. Ето защо IASB реши да запази този проект в работната си програма.

Единадесет от дванадесетте членове на IASB изразиха съгласие с тези решения.

**Лизингов пасив при продажба и обратен лизинг (изменение на МСФО 16): преход, дата на влизане в сила и надлежна процедура (Документ по програмата 12В)**

IASB обсъди измененията в МСФО 16 *Лизинг*за добавяне на изисквания за последващо оценяване на лизинговия пасив, произтичащ от сделка за продажба и обратен лизинг.

**Преход**

IASB реши в порядък на работна хипотеза:

1. да изисква предприятията да прилагат измененията ретроспективно в съответствие с МСС 8 *Счетоводна политика, промени в счетоводните приблизителни оценки и грешки*; и
2. да не предоставя специфично изключение при преминаване към стандарта за прилагащите го за първи път.

Единадесет от дванадесетте членове на IASB изразиха съгласие с тези решения.

**Дата на влизане в сила**

IASB реши в порядък на работна хипотеза да изисква предприятията да прилагат измененията за годишни отчетни периоди, започващи на или след 1 януари 2024 г. с разрешено по-ранно прилагане.

Единадесет от дванадесетте членове на IASB изразиха съгласие с тези решения.

**Надлежна процедура**

IASB реши, че измененията не изискват повторно обсъждане.

Единадесет от дванадесетте членове на IASB изразиха съгласие с тези решения.

Един от членовете на Съвета даде индикации за намерение да изрази несъгласие с публикуването на измененията.

Всичките дванадесет членове на IASB потвърдиха, че са се уверили, че IASB е изпълнил приложимите изисквания на надлежната процедура, провел е достатъчно консултации и е осъществил достатъчно анализи, за да се пристъпи към процедурата по гласуване на измененията.

**Стратегия и общо управление**

**Трето допитване във връзка с програмата (Документ по програмата 24)**

На 23 февруари 2022 г. IASB проведе заседание, за да:

* пристъпи към обсъждане на финансово-отчетни въпроси по работната програма на IASB (Документ по програмата 24A); и
* да обсъди и вземе решение за стратегическата насока на развие и баланс на дейностите на IASB за периода 2022 - 2026 г.(Документи по програмата 24Б и 24В).

***Проекти по текущата работна програма—предложен отговор на получените като обратна информация становища* (Документ по програмата 24A)**

IASB реши да не променя приоритета на проектите по текущата си работна програма, а да продължи работата по тези проекти (с изключение на проект за поддържане, разгледан в Документ по програмата 12A— Наличие на възможност за възстановяване на суми (изменение на КРМСФО 14 *МСС 19— Таван на актив по план с дефинирани доходи, изискване за минимално фондово финансиране и взаимодействие между тях*)).

Всичките дванадесет членове на IASB изразиха съгласие с това решение.

***Стратегическа насока на развие и баланс на дейностите на IASB за периода 2022 - 2026 г* (Документи по програмата 24Б и 24В)**

IASB реши да не пристъпва към започване на нови дейности в рамките на текущия обхват на своята работа.

Всичките дванадесет членове на IASB изразиха съгласие с това решение.

IASB реши също така да остави по същество без промяна сегашното ниво на фокусиране върху основните си дейности, но:

* леко да намали текущото ниво на фокусиране върху нови счетоводни стандарти и големи изменения в счетоводните стандарти;
* леко да повиши текущото ниво на фокусиране върху дигиталното финансово отчитане; и
* леко да повиши текущото ниво на фокусиране върху разбираемостта и достъпността на счетоводните стандарти, което косвено ще подкрепи последователното им прилагане.

Девет от дванадесетте членове на IASB изразиха съгласие с това решение.

***Следващ етап***

IASB ще обсъди и вземе решения относно нови финансово-отчетни въпроси, които да бъдат добавени към работната програма на IASB за периода 2022 – 2026 г.